Alex Turner

Alexander David Turner (* 6. január 1986) je lídrom skupiny Arctic Monkeys a The Last Shadow Puppets. V oboch skupinách pôsobí ako spevák, gitarista a skladateľ. V Arctic Monkeys je hlavným textárom, v The Last Shadow Puppets píše texty spolu s Milesom Kaneom (The Rascals).
Formovanie Arctic Monkeys.
Turner je synom učiteľa hudobnej výchovy a učiteľky nemeckého jazyka narodeným v Sheffielde na severe Anglicka, čo vysvetľuje jeho prízvuk typický pre túto oblasť. V decembri roka 2002 po ukončení štúdií sa v anglickom Sheffielde znudení chlapci rozhodli, že si založia skupinu. Gitár sa ujali susedia Alex Turner a Jamie Cook, bubeníkom sa chcel stať kamarát z detstva Matt Helders a basgitaristu Andyho Nicholsona našli v neďalekom mestečku Suburbia. Začali hrať indie rock, ktorý sa v ich čase výrazne rozšíril. Ich nezávislosť im dala možnosť vytvárať svoj osobitý štýl, plný chytľavých melódií. Arctic Monkeys šance využili a k chytľavej hudbe pridali aj svoju umeleckú stránku.
Aby Arctic Monkeys na britskom trhu uspeli, museli prísť s nejakou novinkou. Nakoniec sa rozhodli nahrať album plný chytľavých pesničiek, čiže potencionálnych hitov. Prvý album, "Whatever People Say I Am, That’s What I’m Not" so skladbami ako „When The Sun Goes Down“ alebo „Mardy Bum“, bol veľmi očakávaný a keď v roku 2006 prišiel na trh, okamžite zlomil rekord ako najpredávanejší britský debut v histórii. Predčili tak aj legendárny Oasis. Druhé CD "Favourite Worst Nightmare" vyšiel o rok neskôr a na albume sa objavili hity ako „Fluorescent Adolescent“ a „Teddy Picker“. Okrem albumu Arctic Monkeys vydali single ako „Who The Fuck Are Arctic Monkeys“ alebo „Leave Before the Lights Come On“.
The Last Shadow Puppets.
Na začiatku októbra 2007 Alex Turner vyhlásil, že sa chystá nahrať album s kamarátom Milesom Kanem a producentom Jamesom Fordom, ktorý produkoval aj druhý album Arctic Monkeys, na ktorom sa podieľal okrem iných aj Miles Kane, konkrétne v poslednej skladbe „505“. Kane, ktorý Arctic Monkeys podporuje a sám je frontmanom skupiny The Rascals, naplánoval projekt a mohlo sa začať nahrávať. Duo sa najprv volalo Turner &amp; Kane, ale nakoniec názov zmenilo na The Last Shadow Puppets. Prvý singel a celý album dostal názov "The Age Of The Understatement", ktorého predaj začal 21. apríla 2008. Dva dni predtým mala skupina prvý koncert v Portsmouthe. Recenzie albumu boli skôr pozitívne, aj keď istá časť fanúšikov Arctic Monkeys a The Rascals tento projekt príliš nepodporuje. Album bol nominovaný na Nationwide Mercury Prize 2008, čo bola pre Turnera tretia nominácia po sebe, ale úspech Turnera v roku 2006 s prvým albumom Arctic Monkeys sa opäť neopakoval a cenu im prebrali Elbow. Ale aj napriek tomu už majú jednu cenu "vo vrecku" - Mojo Award v kategórii Breakthrough Artist. Skoro bude okupovať pulty nový singel „My Mistakes Were Made For You“, ktorý nasleduje predchádzajúci singel „Standing Next To Me“, ktorého klip mal u fanúšikov skvelé ohlasy. Čo sa týka druhého albumu, Miles Kane zo začiatku tvrdil, že sa bude chystať v budúcom roku 2009, ale nedávno priznal, že koncertovanie s oboma kapely ho príliš vyčerpáva a dva albumy v jednom roku už nechce vydať (album The Rascals "Rascalize" vyšlo tento rok v júni) a vyzerá to, že dá prednosť The Rascals.